**שלושת הנושאים שהיו מחוץ למתכונת: שסע,מיעוטים ותפיסות**

**השסע הלאומי**

**שֶסַע** פירושו קרע, מחלוקת חריפה בין קבוצות שונות בציבור, מחלוקת שיוצרת חיים נפרדים של כל קבוצה. **← השסע הלאומי - הגדרה**

השסע הלאומי הוא קרע בין הציבור היהודי (הרוב הלאומי, כ- 80%) לבין הציבור הערבי (המיעוט הלאומי, כ- 20%)) במדינת ישראל .

**הגורמים לשסע הלאומי**

**1. הסכסוך הישראלי - פלסטיני / מאבק על השטחים**

הקרע התפתח בשלהי המאה ה-19, כאשר היישוב היהודי פעל למען הקמת מדינה יהודית והגיע לשיאו במלחמת העצמאות (עבור הערבים "נַכְּבָּה", אסון) במהלכה קמה מדינה יהודית (מדינת ישראל), אבל לא קמה מדינה ערבית. בנוסף, רוב ערביי ארץ ישראל ברחו מכאן, ונותרו 156,000 ערבים בלבד בתחומי מדינת ישראל. הם קיבלו אזרחות מלאה, אבל עד 1966 חיו תחת ממשל צבאי ומאז 1967 היא נמצאת בסכסוך מול הפלסטינים. ערביי ישראל רואים עצמם חלק מהאומה הערבית, או חלק מהעם הפלסטיני, ולכן יש יהודים ישראלים שרואים בהם איום ביטחוני, וקוראים שלא לשתף אותם בהכרעות לאומיות, כמו למשל עתיד השטחים.

**2. האופי היהודי של מדינת ישראל**

מדינת ישראל היא מדינה בעלת אופי יהודי. הדבר בא לידי ביטוי בסמלי המדינה, בחקיקה, במוסדות השלטון והלאום ובשפה.

ערביי ישראל אינם מקבלים את האופי היהודי של המדינה, ולכן הם מרגישים לא שייכים. למדינת ישראל יש מאפיינים של מדינה יהודית, ולכן תחושת הזהות הלאומית וההשתייכות של הערבים נפגעת. הם מרגישים שזוהי לא מדינתם, ולכן יש שפועלים לשנות את הגדרת הזהות הלאומית של ישראל לכיוון של מדינת כלל אזרחיה, ניסיון זה נתפס בעיני רבים מהציבור היהודי כערעור הלגיטימציה של ישראל כשלמות מדינית אחת וכפעילות כחתרנית ועוינת.

**3. התנגשות בין זהות לאומית לבין זהות אזרחית**

הערבים שנשארו בגבולות מדינת ישראל לאחר מלחמת העצמאות, קיבלו אזרחות ישראלית והם מחויבים לחוקי המדינה אבל הם גם מזוהים עם העולם הערבי ואחיהם ברשות הפלסטינית מבחינה תרבותית- דתית- לאומית. עובדה זו הופכת את ערביי ישראל בעיני חלק לא מבוטל מהיהודים לסיכון ביטחוני, ומהכיוון השני מכניסה את הערבים אזרחי ישראל לדילמה של זהות – למי שייכת הנאמנות הראשונה במעלה, למדינה או ללאום?

**דרכי ביטוי של השסע הלאומי**

קיימת אפליה ממוסדת של רשויות המדינה כלפי הערבים, בחקיקה ובחלוקת משאבים ותקציבים.

להלן מספר דרכי ביטוי שמצביעים על כך שיש שסע גדול בין הלאום היהודי לבין הלאום הערבי:

**בחקיקה-**1. תקנון קרן קיימת לישראל אינו מאפשר למי שאינו יהודי לחכור (לשכור) קרקעות קק"ל ולגור בהן  
2. חוק מעמד ההסתדרות הציונית והסוכנות היהודית קובע כי יינתנו כספי סיוע לקליטת עלייה והתיישבות רק ליהודים.  
3. חוק השבות מאפשר רק ליהודים לעלות לישראל ולקבל מיד אזרחות ישראלית.  
4. חוק שירות הביטחון מאפשר לשר הביטחון לפטור משירות צבאי את ערביי ישראל. בלי השירות נפגעת האפשרות שלהם לקבל סיוע ברכישת דירה, והאפשרות לקבל משרה בשירות הציבורי (חשוב להדגיש, כי יהודי שאינו משרת בצבא, מסיבות דתיות או אחרות, עדיין יהיה זכאי לקבלת הסיוע).

**במדיניות-**  
1. הקצאת תקציבים לא שוויונית במערכת החינוך יצרה פערים בין יהודים לערבים.  
2. הקצאת תקציבים לא שוויונית בתחום הרווחה יצרה פערים חברתיים-כלכליים.  
3. רשות מקרקעי ישראל מקצה לערבים הרבה פחות אדמות מאשר ליהודים, אם לצרכי חקלאות, ואם לצרכי הגדלת יישובים.  
**בחברה-**  
1. יחס מפלה של חלק מהחברה היהודית כלפי אזרחים ערבים, כמו "מכתב הרבנים" שדורש לא להשכיר דירות לערבים, ו"מכתב הרבניות" הקוראות לנשים יהודיות שלא להתיידד עם גברים ערבים.  
2. ההתנגדות של מרבית ההנהגה של ערביי ישראל להתנדבות של ערבים ל"שירות לאומי" גורמת לציבור היהודי לחשוב שהאזרחים הערבים לא מוכנים לתרום למדינה, ולמעשה אינם מהווים חלק אינטגרלי מהמדינה.

**דרכי התמודדות עם השסע – חיים משותפים**

1. **חינוך לסובלנות**

מערכת החינוך בישראל יכולה להוות קרקע פורייה לשיתוף פעולה בין יהודים לערבים. אפשר לקדם פרויקטים משותפים בתחומים כמו מדע, טכנולוגיה, ספורט, זכויות התלמיד, ועוד. תכני הלימוד והמפגש בין הקבוצות השונות יאפשר הצצה לעולמו של האחר וכיבוד ייחודו ושונותו.

1. **העדפה מתקנת**

הגדלת ייצוג של הערבים בשירות הציבורי, כדי להפחית את תחושת הקיפוח. המדינה אכן נוקטת בשנים האחרונות במדיניות של העדפה מתקנת כלפי מיעוטים, בתחומים שונים של המגזר הציבורי ואף מתן אפשרות חלופית לשירות צבאי- שירות לאומי (שכאמור, זוכה להתנגדות מצד חלק מבכירי ההנהגה הערבית)

1. **ייצוג יחסי והולם במערכת הפוליטית- שיטת בחירות יחסית**

ישראל מקיימת שיטת בחירות יחסית כדי לאפשר לכל מיעוט לקבל ייצוג בפרלמנט, כולל המיעוט הערבי. שיטת הבחירות היחסית מאפשרת לכל מיעוט לזכות בייצוג פרלמנטרי בהתאם לגודלו באוכלוסייה ובכך לדאוג למימוש הצרכים והאינטרסים של ציבור הבוחרים.

**: המיעוטים בישראל**

**הקדמה**

כל הגורמים שלמדנו עד עכשיו: סמלי המדינה, חוקים שונים, הקצאת כספים ומשאבים – פועלים רק לטובת האזרחים היהודים, ולכן הם מגבירים את תחושת אי השוויון של ערביי ישראל, ואת הרגשתם שמדינת ישראל אינה מדינתם. במדינת ישראל בערך 20% מהאוכלוסייה אינם יהודים: רובם ערבים מוסלמים, ויש גם ערבים נוצרים, ערבים דרוזים וצ'רקסים. הבדווים הם תת-קבוצה בתוך הערבים המוסלמים. הצ'רקסים אינם ערבים, אבל הם מוסלמים מבחינה דתית. לכל מיעוט יש ייחוד משלו מבחינה לאומית, אתנית, תרבותית, לשונית ודתית.

**█ הערבים המוסלמים והנוצרים**

**דמוגרפיה**

כל הקבוצות הערביות במדינת ישראל מהוות בערך 20% מהאוכלוסייה.

הערבים הם קבוצת מיעוט שונה מבחינה לאומית, אתנית, תרבותית, לשונית ודתית.

הערבים המוסלמים מהווים כמעט 85% מתוך כלל הערבים בישראל, והערבים הנוצרים בערך 10%.

לערבים המוסלמים והנוצרים יש בני משפחה שגרים בתחומי הרשות הפלסטינית וגם במדינות ערב השכנות.

**דת**

הערבים המוסלמים מתחתנים רק בתוך הקבוצה הערבית מוסלמית, והנוצרים רק בתוך הקבוצה הנוצרית. חלק מהערבים המוסלמים הם אנשים דתיים, אבל הרוב מסורתיים. אצל הנוצרים יש מיעוט שמגדירים עצמם דתיים.

**מגורים**

הרוב המכריע של הערבים מתגוררים ביישובים ערביים בלבד, לעיתים יישובים מעורבים של ערבים מוסלמים, נוצרים ודרוזים.

חלק קטן מהערבים מתגורר ביישובים מעורבים עם יהודים כמו ירושלים, לוד, רמלה, יפו, חיפה ועכו.

רוב הנוצרים גרים בצפון המדינה, והמוסלמים מפוזרים יותר עם ריכוזים גדולים בצפון ובמשולש (ודי ערה ומערב השומרון).

היישובים הכפריים הערביים הפכו ליישובים עירוניים, מה שמשפיע על ההשכלה ועל הפרנסה.

**פרנסה**

בעבר כמעט כל הערבים התפרנסו מחקלאות, אבל בעשרות השנים האחרונות חלה עלייה גדולה בחינוך ובהשכלה, וערבים רבים הם בעלי מקצועות חופשיים או עצמאיים.

הפיכת הכפר הערבי לעיר יצרה מצב של מחסור באדמות ולכן פחות ופחות ערבים עוסקים בחקלאות.

העיר גם תרמה לעלייה בחינוך ובהשכלה, מה שמשפיע על תחומי העיסוק והפרנסה.

קיימים פערים גדולים בין הציבור היהודי לבין הציבור הערבי מבחינה חברתית-כלכלית, וגם מבחינת מספר העובדים בחברות ממשלתיות. גם עניין זה תורם לתחושת חוסר השייכות של הערבים למדינה.

**שירות צבאי ושירות לאומי**

הערבים המוסלמים והנוצרים פטורים משירות צבאי, ובודדים מהם מתנדבים לצבא.

מעט מאד ערבים מתנדבים לשירות לאומי. בשנים האחרונות חלה עלייה בשיעור המתנדבים, אך עדיין יש תעמולה חזקה מאד של הנהגת הציבור הערבי נגד השירות הלאומי.

**מרכיבי הזהות**

שפה – כל הערבים המוסלמים והנוצרים מדברים ערבית.

מוצא אתני – כל הערבים מקורם מאותו מוצא של שבטים ערביים, שהתפשטו ברחבי המזרח התיכון עם הכיבוש הערבי מוסלמי

שהחל במאה השביעית לספירה.

תרבות – המסורת, המנהגים והקודים החברתיים השמרניים של כל הערבים דומה מאד, להוציא מיעוט בקרב הערבים הנוצרים שנפתח כלפי השינויים החברתיים המערביים.

לאום – כל הערבים המוסלמים והנוצרים בישראל משתייכים ללאום הערבי, וחלק גדול מהם חש שזו גם זהותו הבלעדית, לעומת חלק אחר שחש חצוי בין מספר זהויות.

דת – הערבים המוסלמים משתייכים לדת האסלאם, חלקם דתיים וחלקם מסורתיים.

הערבים הנוצרים משתייכים לדת הנוצרית, רובם חילונים ומיעוטם דתיים.

**זהות**

היבט מרכזי בכול הקשור למיעוט הערבי הוא עניין הזהות: חלק מהערבים המוסלמים והנוצרים רואים עצמם כישראלים, חלק אחר רואה עצמו כערבים פלסטינים וחלק אחר רואה עצמו כחלק מהעולם הערבי כולו. מבחינה דתית יש ערבים מוסלמים שרואים עצמם חלק מהאומה המוסלמית הגדולה, ויש ערבים נוצרים שרואים עצמם חלק מהעולם הנוצרי (ראו בפרק 4 על הזהות).

לערבים המוסלמים והנוצרים יש בני משפחה שגרים בתחומי הרשות הפלסטינית וגם במדינות ערב השכנות.

העובדה שהתנועה הציונית ומדינת ישראל מצויות כבר 100 שנה בסכסוך עם העולם הערבי, והעובדה שמאות אלפי ערבים ברחו מישראל במהלך מלחמת העצמאות, והעובדה שלא קמה מדינה ערבית ולא מדינה פלסטינית עד היום – כל אלה מקשים על הזהות של ערביי ישראל, ועוד יותר מקשים על תחושת השייכות שלהם למדינת ישראל.

**█ הבדואים : דמוגרפיה**

הבדואים בישראל מונים בערך 300,000 נפש והם מהווים 25% מאזרחי ישראל הערביים (כללתי את הבדואים בתוך ה-85% של הערבים המוסלמים, כאשר התייחסתי לדמוגרפיה של הערבים המוסלמים).

כלומר הבדואים הם קבוצה אתנית בפני עצמה, אבל גם תת-קבוצה בתוך הערבים המוסלמים.

לבדואים יש ריבוי טבעי גבוה יותר משאר הערבים.

**דת**

כל הבדואים הם מוסלמים.

**מגורים**

רוב הבדואים, בערך 220,000 נפש, מתגוררים בנגב – חלקם ביישובים מוכרים שהמדינה הקימה, וחלקם ב"פזורה הבדואית", כינוי לכפרים לא מוכרים ומאהלים שהבדואים הקימו עם השנים.

שאר הבדואים מתגוררים בצפון, רובם ביישובים שבהם כל התושבים בדואים, וחלקם ביישובים מעורבים עם ערבים מוסלמים אחרים, ערבים נוצרים ודרוזים.

**פרנסה**

לבדואים בנגב יש קשיי פרנסה. חלק מהם מתגייסים לצבא בתור פיתרון כלכלי, חלק עוסקים במרעה של בעלי חיים, חלק אחר מתפקד כעצמאיים, וחלק קטן הם בעלי מקצועות חופשיים.

הבדואים בצפון מעורבים יותר בחברה הישראלית מבחינת חינוך, השכלה ותעסוקה, אבל גם הם סובלים מפער כלכלי-חברתי גדול ביחס לאוכלוסייה היהודית.

**שירות צבאי ושירות לאומי**

הבדואים לא מחויבים להתגייס, אבל רבים מהם עושים זאת. המדינה והצבא מקבלים בברכה את גיוס הבדואים. רוב הבדואים המתגייסים הולכים לשתי יחידות שהן לבדואים בלבד: גדוד הסיור הבדואי ויחידת הגששים.

למרות המתנדבים הרבים, הרי שרוב הבדואים לא מתגייסים. קיים ויכוח גדול בחברה הבדואית בנוגע לגיוס לצה"ל.

כל המתגייסים הבדואים הולכים לשירות צבאי. שירות לאומי לא נתפס בעיני הבדואים כמשהו חשוב. מה גם שנשים בדואיות לא מתגייסות, פרט למקרים בודדים כמו של אמירה אל-הייב (קראו עליה באינטרנט).

**מרכיבי זהות**

שפה – כל הבדואים הם דוברי ערבית.

מוצא אתני – מוצא כל הבדואים הוא מהשבטים הערבים הנודדים של חצי האי ערב.

השבטים הבדואים השונים הקיימים בישראל הגיעו לארץ ישראל בשלבים שונים, בעיקר במאות ה-18 וה-19.

תרבות – הבדואים מקיימים את המסורת והמנהגים של רוב הערבים, אבל יש להם מנהגים ייחודיים להם. הם קשוחים מאד בנוגע

לאכיפת הקודים החברתיים הבדואיים כמו כבוד המשפחה, נקמת דם, ריבוי נשים, מעמד האישה וכדומה. ניתן לומר

שלבדואים יש תרבות שונה משאר הערבים, וזהו בעצם מה שמבדיל אותם משאר הערבים.

לאום – הבדואים בישראל משתייכים כולם ללאום הערבי, וחלק גדול מהם חש שזו גם זהותו הבלעדית, לעומת חלק אחר שחש

חצוי בין מספר זהויות.

דת – כל הבדואים בישראל משתייכים לדת האסלאם, ובשנים האחרונות ניכרת מגמה של התחזקות דתית בקרבם.

**זהות**

השוני בין הבדואים לשאר הערבים המוסלמים הוא שלבדואים יש זהות אתנית נפרדת. הם רואים עצמם כקבוצה אתנית נפרדת במדינת ישראל.

מבחינה לאומית קיים דמיון רב בין הבדואים לשאר הערבים: חלק מהבדואים רואים עצמם כישראלים, חלק אחר רואה עצמו כערבים פלסטינים וחלק אחר רואה עצמו כחלק מהעולם הערבי כולו. מבחינה דתית יש בדואים שרואים עצמם חלק מהאומה המוסלמית הגדולה.

לבדואים יש בני משפחה שגרים בתחומי הרשות הפלסטינית וגם במדינות ערב השכנות.

העובדה שהתנועה הציונית ומדינת ישראל מצויות כבר 100 שנה בסכסוך עם העולם הערבי, והעובדה שעשרות אלפי בדואים ברחו מישראל (בעיקר מהנגב) במהלך מלחמת העצמאות, והעובדה שלא קמה מדינה ערבית ולא מדינה פלסטינית עד היום – כל אלה מקשים על הזהות של ערביי ישראל, ועוד יותר מקשים על תחושת השייכות שלהם למדינת ישראל.

**█ הצ'רקסים**

**דמוגרפיה**

הצ'רקסים בישראל מונים בסך הכול כ-4,000 נפש. הם אינם ערבים, אלא צ'רקסים. **דת**

כל הצ'רקסים הם מוסלמים.**מגורים**

הצ'רקסים גרים בשני כפרים בצפון: כפר כמא, סמוך להר תבור, וריחניה, סמוך לגבול לבנון. בשני הכפרים גרים צ'רקסים בלבד. **פרנסה:**הצ'רקסים מתפרנסים משלל תחומי תעסוקה. אין פרט ייחודי בקשר לפרנסתם.

**שירות צבאי ושירות לאומי**

הצ'רקסים מתגייסים לצה"ל בגיוס חובה. הם שיתפו פעולה עם היישוב היהודי בארץ ישראל עוד לפני קום המדינה. **מרכיבי זהות**

שפה – הצ'רקסים הם דוברי השפה הצ'רקסית (אדיגית), אבל הם שולטים בערבית ובעברית, כך שקשה להגדיר את שפת האם שלהם.

מוצא אתני – מוצאם של כל הצ'רקסים הוא מהקווקז. במאה ה-19 הם גורשו מהקווקז על ידי הרוסים שלחמו בהם, ונקלטו ברחבי האימפריה העות'מאנית, בין היתר בארץ ישראל.

תרבות – לצ'רקסים יש מנהגים ייחודיים שהביאו עימם מהקווקז. יחד עם זאת יש להם מסורת ומנהגים שקשורים באסלאם.

לאום – הצ'רקסים משתייכים לעם הצ'רקסי.

דת – הצ'רקסים משתייכים לדת האסלאם.

**זהות**

לצ'רקסים יש זהות אזרחית, הם מרגישים עצמם חלק מהמדינה.

בנוסף, יש להם זהות אתנית חזקה מאד. הם רואים עצמם כקבוצה ייחודית שנבדלת מהאחרים, וההוכחה לכך היא שהם מתחתנים רק בתוך עצמם.

הצ'רקסי המפורסם ביותר הוא ביברס נאתכו, כדורגלן נבחרת ישראל.

**█ הדרוזים**

**הקדמה**

הדרוזים בישראל מונים כ-120,000 אנשים.

100,000 מתוכם הם אזרחים. הם מתגייסים לצבא בגיוס חובה כמו היהודים (למשל מהראן לאלה, החלוץ של הפועל חיפה).

20,000 הנותרים הם תושבי רמת הגולן שנכבשה על ידי ישראל במלחמת ששת הימים ב-1967 – הם נחשבים תושבים מאז 1982, אבל אינם אזרחים, והם אינם מתגייסים לצבא. מחוץ לישראל יש כ-850,000 דרוזים בסוריה, כ-300,000 דרוזים בלבנון, וכ-20,000 דרוזים בירדן.

**מרכיבי הזהות הייחודית של הדרוזים**

* **אמונה דתית ייחודית** – הדת הדרוזית נוצרה מתוך הזרם השיעי של האסלאם. לפיכך הדרוזים נחשבים ככופרים דתיים בעיני המוסלמים. בדת הדרוזית יש מרכיבים מתוך האסלאם, מתוך היהדות, וגם מרכיבים ייחודיים שהדרוזים יצרו. הדת הדרוזית היא סודית וידועה רק למי שנחשב **עאקל**. עאקל הוא חכם דת, ורק מעטים יכולים להיות עאקל.
* **נישואין בתוך העדה** – הדרוזים מתחתנים רק בינם לבין עצמם, כדי לשמור על הייחוד הדתי והאתני של העדה הדרוזית.
* **שפה** – הדרוזים דוברי ערבית.
* **תרבות** – התרבות של הדרוזים היא ערבית ומזרחית כללית, עם מספר מרכיבים ייחודיים לדרוזים כמו פריטי לבוש מסוימים: הכובע המיוחד שנראה כמו כיפה לבנה גדולה, המכנסיים שנראים כמו שק וכדומה.
* **המקור האתני** – המקור של הדרוזים הוא ערבים מבחינת הלאום ומוסלמים מבחינת הדת. במאה ה-11, לפני אלף שנים, קבוצה קטנה של תושבי מצרים הקימה קבוצה דתית חדשה, ומאוחר יותר הם נקראו דרוזים.

**הזהות הדרוזית**

**זהות אזרחית**

רוב הדרוזים מגדירים את עצמם כישראלים, ובכך מדגישים את הזיקה (הקשר) שלהם למדינת ישראל.

מעטים בקרב הדרוזים רואים את עצמם כפלסטינים ישראלים, כלומר כמו ערביי ישראל מבחינת הזהות.

**זהות אתנית במקום זהות לאומית**

רוב הדרוזים מגדירים את עצמם כבני קבוצה אתנית נפרדת מהעם הערבי, ובכך מדגישים את הקשר שלהם לקבוצות דרוזיות בסוריה ובלבנון.

מעטים מגדירים את עצמם כערבים, ובכך מדגישים את הקשר לבני הלאום הערבי הכללי.

מעטים מגדירים את עצמם כערבים פלסטינים, ובכך מדגישים את הקשר לבני העם הפלסטיני.

**זהות דתית**

כל הדרוזים מגדירים את עצמם דרוזים מבחינת דתית. הם מדגישים את השייכות שלהם לדת הדרוזית.

**הערה**

**אין** לדרוזים בישראל, בסוריה ובלבנון שאיפות להקים מדינת לאום דרוזית, ובכך למעשה **אין** **להם זהות לאומית.**

**שני הזרמים (העמדות) של הדרוזים ביחס לזהות שלהם**

**1. הזרם הייחודי**

רוב הדרוזים משתייכים לזרם זה. זרם זה טוען כי הדרוזים הם קבוצה אתנית ודתית ייחודית הנבדלת מהערבים. כלומר הם לא חלק מהעם הערבי, אלא קבוצה ייחודית בתוך מדינת ישראל. הזרם הייחודי בא לידי ביטוי בהצבעה של רוב הדרוזים עבור מפלגות יהודיות ציוניות, ובגיוס לצה"ל.

**2. הזרם הערבי**

מיעוט מהדרוזים שייך לזרם הערבי. זרם זה טוען כי הדרוזים הם חלק בלתי נפרד מהעם הפלסטיני ומהלאום הערבי הכללי, והראייה לכך היא השפה הערבית, התרבות והמנהגים הערביים והמוצא המשותף. זרם זה מזדהה עם המאבק הפלסטיני לעצמאות.

**תהליכי שינוי בחברה הדרוזית**

המסגרת המסורתית הערבית של החמולה המשפחתית הגדולה החלה להיחלש בחברה הדרוזית, ובמקומה באה המסגרת הגרעינית הכוללת רק את ההורים עם ילדיהם הלא נשואים.

**הגורמים לשינויים בחברה הדרוזית**

* שירות בצה"ל: הדרוזים משרתים שירות חובה בצבא, ובזמן השירות נחשפים לאורח חיים שונה מזה שבכפר הולדתם. כך נחלשת הזיקה (קשר) לחמולה.
* בילוי ועבודה בעיר יהודית: הדרוזים מבלים ועובדים בעיר היהודית הסמוכה לכפר שלהם, ובכך נחשפים לתרבות המערבית המודרנית. דוגמה לכך היא הדרוזים שגרים בדלית אל-כרמל ובעוספיה: הם מבלים ועובדים בעיר חיפה הסמוכה.
* רכישת השכלה: דרוזים רבים רוכשים השכלה שגורמת לשינוי בתפיסת העולם שלהם לגבי תפקיד המשפחה והחמולה.
* הצלחה כלכלית: ההצלחה הכלכלית של חלק מהדרוזים מאפשרת להם עצמאות כלכלית, והם לא תלויים יותר באב המשפחה או בחמולה.
* חילופי הנהגה בחברה הדרוזית: במקביל להנהגה הדתית המסורתית, קמה הנהגה צעירה של משכילים, אנשי צבא, ראשי כפרים. חלק מהנהגה זו גם נבחר לכנסת במסגרת של מפלגות יהודיות ציוניות. ההנהגה החדשה מנסה ליצור אחדות כלל דרוזית במקום הזיקה לחמולה מסוימת.

**ביטוי להשתלבות הדרוזים בחברה הישראלית**

* שירות בצה"ל: הדרוזים מתגייסים בגיוס חובה, ואחוז המתגייסים גבוה.
* קשרים עם העיר היהודית הסמוכה למקום מגוריהם מבחינת בילויים, עבודה, מסחר וקבלת שירותים.
* תהליך עיור בתוך הכפרים: כלומר, הכפרים גדלים ובתוכם נבנים אזורי מסחר עם תוכנית בניין עיר מסודרת.
* רכישת השכלה: גם השכלה תיכונית וגם השכלה אקדמאית, כמו גם הכשרות מיוחדות למקצועות חופשיים.
* הצבעה בבחירות לטובת מפלגות יהודיות ציוניות.
* מינוי לתפקידים בכירים במערכת הביטחון ובמערכת הפוליטית.

**ביטוי לייחוד של הדרוזים כקבוצה נבדלת**

* הקמת מוסדות קהילתיים דרוזיים, כמו מוסדות דת עבור העדה הדרוזית בלבד.
* מגורים נפרדים בכפרים שבהם כל התושבים דרוזים, או מגורים בשכונות נפרדות בתוך יישובים שבהם יש גם ערבים מוסלמים וערבים נוצרים.
* מערכת חינוך נפרדת, עם לימודי היסטוריה ומסורת דרוזית, במקביל לתוכנית הלימודים הכללית בישראל.
* השתייכות לקבוצה אתנית נפרדת. למשל, נישואין רק בתוך הקהילה הדרוזית, כלומר בין דרוזים לדרוזיות בלבד.
* קיום דת דרוזית ייחודית ששונה מהאסלאם ומשאר הדתות, ושמירה על סודיות הדת כדי שתישאר ייחודית ושונה.

█ **סיכום ביניים – קבוצות המיעוט בישראל**

* הערבים המוסלמים והערבים הנוצרים הם מיעוט בעל אופי לאומי.
* הבדואים הם מיעוט בעל אופי אתני-תרבותי.
* הצ'רקסים הם מיעוט בעל אופי אתני.
* הדרוזים הם מיעוט בעל אופי אתני.

**ההתייחסות למיעוטים במגילת העצמאות ומבחינת המעמד האזרחי**

**מדינת ישראל התייחסה בחיוב לקבוצות המיעוט כבר במגילת העצמאות**

* בפסקה 13 כתוב שמדינת ישראל "תקיים שוויון זכויות חברתי ומדיני גמור לכל אזרחיה בלי הבדל דת גזע ומין." כלומר, המדינה מדגישה את רצונה לממש את זכויות האדם של מי שמשתייך לקבוצות המיעוט.
* בהמשך פסקה 13 כתוב "תשמור על המקומות הקדושים של כל הדתות." זוהי כבר זכות מיעוט קבוצתית ברורה בתחום הדת.
* בפסקה 15 יש פנייה "לבני העם הערבי תושבי מדינת ישראל לשמור על השלום וליטול חלקם בבניין המדינה על יסוד אזרחות מלאה ושווה ועל יסוד נציגות מתאימה בכל מוסדותיה, הזמניים והקבועים." זהו מתן זכות למיעוט הערבי לקבל נציגות יחסית במוסדות השלטון, ובנוסף ניסיון לחזק את תחושת השייכות של הערבים.

**המעמד האזרחי של המיעוטים בישראל**

כל בני המיעוטים בישראל זוכים לאזרחות, ומעמדם האזרחי שווה לזה של היהודים.

הם מקבלים את זכויות הפרט בדיוק כמו היהודים.

יש חוקים ספציפיים שמטרתם להגן על היחס השוויוני כלפי בני מיעוטים, כמו החוק האוסר על אפליה במקומות העבודה.

**זכויות קבוצתיות שניתנות למיעוטים בישראל**

**התחום הדתי**

יש הכרה בזכות של האזרחים הלא יהודים: המוסלמים, הנוצרים והדרוזים, לקיים את מצוות דתם ומנהגיהם. הכרה זו באה לידי ביטוי כבר **ב"פקודת סדרי שלטון ומשפט" וב"חוק שעות עבודה ומנוחה"**: חוקים המכירים בימי החג של דתות אלה כימי מנוחה.

בנוסף, קיימים חוקים כמו "**חוק שירות התעסוקה"** ו"חוק שוויון זכויות בעבודה" האוסרים אפליה על רקע של שונות דתית.

כמו כן, המשרד לשירותי דת מקצה תקציבים לבניית **מוסדות** דת ובתי תפילה יהודיים ולא-יהודיים למרות שאין שוויון בתקצוב. חלק מאנשי הדת הלא יהודיים מקבלים משכורת מהמדינה. המדינה גם שומרת על המקומות הקדושים למוסלמים ולדרוזים.

**תחום המעמד האישי (קשור לדת)**

המעמד האישי של כל אזרח בישראל (שיוך דתי, נישואין, גירושין) מנוהל על פי הדין הדתי ועל ידי מוסדות דתיים.

המדינה מתקצבת **מוסדות** שיפוט דתיים של לא-יהודים כמו **בתי דין שרעיים של המוסלמים ובתי דין דתיים לדרוזים.**

**המדינה מאפשרת לכל יהודי או לא יהודי לבחור בפני איזה בית דין הוא רוצה לנהל את ענייניו.**

המדינה גם קבעה בחוקים שונים שאפשר להתחתן בישראל רק בנישואים דתיים – כל אזרח לפי שיוכו הדתי.   
**תחום החינוך והתרבות**

המדינה פועלת לקדם את התרבות הערבית בתחום החינוך.

הוקמו **מוסדות** חינוך המיועדים לאוכלוסייה הערבית והדרוזית כמו גני ילדים, בתי ספר יסודיים ועל יסודיים.

בתוכניות הלימוד של המגזר הערבי כלולים ההיסטוריה, השפה והתרבות הערבית.

בתחום התרבות אפשר לציין את ערוצי הטלוויזיה והרדיו בשפה הערבית, שחלקם ממומנים על ידי המדינה.

**תחום השפה**

לשפה הערבית יש מעמד חוקי שווה לשפה העברית. חובה על רשויות השלטון לפרסם כל דבר חקיקה ומודעות רשמיות של הממשלה גם בעברית וגם בערבית.

ביישובים שבהם יש רוב ערבי, השלטון המקומי מחויב לפרסם את המודעות הרשמיות בשפה הערבית.

יש חוקים שונים שמעניקים יחס שווה לשפות העברית והערבית, כמו למשל חוק שידורי הטלוויזיה מהכנסת.

מותר לחבר כנסת לנאום בכנסת בשפה הערבית, ומותר להעיד בבית-המשפט בשפה הערבית.

במציאות יש פעמים שהשפה הערבית לא זוכה למעמד שווה.

**הערה**

שימו לב לשלושה היבטים במתן זכויות מיעוט: 1) הקמת מוסדות. 2) חקיקה. 3) תכניות לימוד.

**סוגי תפיסות דמוקרטיות – אופי וזהות אזרחית של מדינה**

דמוקרטיה ליברלית – אינדיבידואלית, דמוקרטיה רפובליקנית ודמוקרטיה רב-תרבותית

ישראל היא מדינה יהודית ודמוקרטית. שני המושגים: יהודית וְ-דמוקרטית הינם מושגים רבי פנים, ומשום כך מזמנים מחלוקת סביב הפירוש שיש לתת להם במסגרת הניסיון להגדיר ולאפיין את מדינת ישראל.

במסגרת הדיון על עמדות שונות הרווחות בציבוריות הישראלית לגבי אופייה הרצוי של המדינה אנו מתייחסים לכמה מאפיינים: אופי דתי, אופי לאומי, אופי **אזרחי-דמוקרטי** ואופי כלכלי-חברתי.

לכל אחד ממאפיינים אלה כמה דרכי ביטוי, והשקפות העולם השונות לגבי אופייה הרצוי של המדינה מתבססות על שילוב מגוון בין המאפיינים השונים ודרכי ביטויים.

התפיסות הדמוקרטיות מדגישות את **המרכיב האזרחי-דמוקרטי** בלבד. תפיסות דמוקרטיות שונות המתייחסות לאופייה האזרחי של מדינה דמוקרטית, ומתייחסות לאופי ולזהות האזרחית אותה צריכה המדינה לגבש, בהתאם להשקפות השונות.

שלוש תפיסות שונות משפיעות על הגדרת אופייה וזהותה האזרחית של המדינה הדמוקרטית:

דמוקרטיה ליברלית-אינדיבידואלית, דמוקרטיה רפובליקנית ודמוקרטיה רב-תרבותית.

**התפיסות השונות בדבר אופייה האזרחי של מדינה מתייחסות לשאלות הבאות:**

* מהו **המרכיב הדומיננטי** המגדיר את המרחב הציבורי?

– האם אוסף של פרטים? קולקטיב? קבוצות?

* מהו**האינטרסהמרכזי**העומדלנגדעינימקבליההחלטות במדינה? מהו האינטרס המרכזי אותו מבקש המשטר לקדם?

– האם אינטרסים של כל פרט? אינטרס ציבורי – טוב משותף של כלל ציבור האזרחים? אינטרסים שונים של מגוון הקבוצות המרכיבות את החברה?

לכל סוגי התפיסות הדמוקרטיות בסיס משותף. כולם מניחים **שהעם [הדֶמוֹס] הוא מקור הסמכות השלטונית**במדינה, מדגישים את חשיבותה של **ההשתתפות הפוליטית** ומכאן גם את חשיבותו של **השוויון האזרחי**. כל המדינות הדמוקרטיות המודרניות מבוססות גם על ההכרה ב**אדם כערך מרכזי**;כלומר יוצאות מתוך נקודת המוצא הליברלית. **ההבדל ביניהן הוא בדגש ובמשקל השונה שהן מעניקות לערכים אישיים, של הפרט, לעומת ערכים קבוצתיים ולעומת ערכים משותפים של הכלל.**

המרחב האזרחי במדינה הדמוקרטית מכיל שלושה מרכיבים: פרטים, קבוצות וקולקטיב [העם], והמדינה צריכה להתייחס לכל המרכיבים הללו ולשקלל ולאזן בין האינטרסים השונים שלהם.

התפיסות אינן נמצאות על פני רצף . אלו שלוש תפיסות עולם המדגישות אינטרסים שונים, ויכולות להשפיע, בו-זמנית, על התנהלותה של מדינה בסוגיות שונות.

**דמוקרטיה ליברלית-אינדיבידואלית**

**השקפת העולם הליברלית** שמה דגש על היחיד, **האינדיבידואל**, ונותנת מקום מרכזי ל**זכויותיו וחירויותיו של כל פרט**.

**על פי הדמוקרטיה הליברלית - האינדיבידואלית** המרחב הציבורי של המדינה, **אופייה האזרחי**, מאופיין על-ידי אוסף של פרטים [בני אדם], אינדיבידואלים, המהווים את העם ה**ריבון**. סוג זה של דמוקרטיה מכיר בקיומם של רצונות ואינטרסים שונים, ובהכרח גם מתנגשים, בין הפרטים השונים, המרכיבים את ציבור האזרחים.

רצונות ואינטרסים אלה משפיעים על הדרך בה מתנהלת המדינה, והפוליטיקה במדינה היא תוצאה של תחרות מתמשכת, של מידתיות ושל איזונים תמידיים בין ה**צרכים המתנגשים**; פוליטיקת שוק, המתנהלת סביב מתחים בין בני-אדם, מתחים בין קבוצות אינטרס והתחרות ביניהן.תפקידה של המדינה מצטמצם להגנה על זכותם של יחידים ושל קבוצות אינטרס לקדם את ערכיהם, והיא נתפסת כמי שצריכה להיות ניטראלית ביחס לתפיסות הערכיות השונות. כלומר, למדינה אין תפיסה ערכית משלה אותה היא רוצה להנחיל לאזרחים.

* מימוש קיצוני של סוג זה של דמוקרטיה עלול להקשות על קיומה של מסגרת מאחדת, ועל יצירת תחושת זהות משותפת לאזרחי המדינה. דגש על האינטרס האינדיבידואלי בלבד עלול לפגוע גם ביכולתן של קבוצות בתוך החברה לשמור על ייחודן בשל העדר זכויות קבוצתיות.

**דמוקרטיה רפובליקנית**

**השקפת העולם הרפובליקנית** שמה דגש על הציבור, ה**קולקטיב** (בין אם קיים באופן טבעי, היסטורי, לפני המדינה ובין אם התהווה במסגרת המדינה) ונותנת מקום מרכזי ל**טוב המשותף**.

**על פי הדמוקרטיה הרפובליקנית** המרחב הציבורי של המדינה, **אופייה האזרחי**, מאופיין על-ידי ציבור מוגדר, **קולקטיב מאוחד** המהווה את העם ה**ריבון**; סוג זה של דמוקרטיה מדגיש את קיומו של **אינטרס מאחד וערכים משותפים,** שנקבעים על ידי ציבור האזרחים המרכיבים יחד את הקולקטיב. למדינה יש ייעוד ערכי משותף, וכל אזרח משתתף בהגשמתו.

אינטרס קולקטיבי זה משפיע על הדרך בה מתנהלת המדינה, והפוליטיקה במדינה סובבת סביב הרצון להבטיח את מימושו של **הטוב המשותף**, גם אם זה בא לעיתים על חשבון חירויות וזכויות שהפרט הבודד אינו יכול לממש. תפיסה זו מעודדת סולידריות חברתית ורואה חשיבות במעורבות אזרחית לקביעת הטוב הציבורי המשותף.

* מימוש קיצוני של סוג זה של דמוקרטיה עלול לפגוע באופן בלתי מידתי בחירויות הפרט ובזכויותיו, והוא מביא להדרה ולהחלשה של פרטים וקבוצות באוכלוסייה שאינם שייכים לקולקטיב הדומיננטי.

**דמוקרטיה רב-תרבותית**

**השקפת העולם הרב-תרבותית** שמה דגש על מורכבותה של החברה, המכילה **קבוצות תרבותיות שונות** (בין אם טבעיות; היסטוריות; קיימות לפני המדינה, ובין אם כאלה שהתהוו במסגרת המדינה) ונותנת מקום מרכזי **לייחודיות של כל קבוצה**. הקבוצות נתפסות על ידי המדינה כשוות זו לזו (גם אם אינן שוות מבחינה דמוגרפית).

**על פי הדמוקרטיההרב – תרבותית** המרחב הציבורי של המדינה, **אופייה האזרחי**, מאופיין על-ידי קבוצות תרבותיות שונות המרכיבות את החברה וה**קולקטיבים השונים, השווים במעמדם,** מהווים את העם **הריבון**; על פי סוג זה של דמוקרטיה האינטרסים הייחודיים של כל אחת מהקבוצות התרבותיות הם בעלי משקל שווה. המדינה שמה לה למטרה לאפשר לכל קבוצה לממש את הערכים הקבוצתיים שלה.

אינטרסים אלה משפיעים על הדרך בה מתנהלת המדינה, והפוליטיקה במדינה מתנהלת סביב הצורך לאפשר מימושם של **אינטרסים וערכים ייחודיים** אלה. דבר זה נעשה תוך הדגשת המעמד האזרחי המאחד בין חברי הקבוצות השונות; זאת כדי להבטיח קיומה של תרבות פוליטית משותפת למרות ההבדלים התרבותיים הקיימים בין הקבוצות.

* מימוש קיצוני של סוג זה של דמוקרטיה עלול להקשות על קיומה של מסגרת מאחדת, ועל יצירת תחושת זהות משותפת בין האזרחים. כמו-כן יכול שיפגע בחירויות הפרט ובזכויותיו באופן בלתי-מידתי, שכן האינטרסים על פיהם פועלים הם אינטרסים קהילתיים שלעיתים מתנגשים עם האינטרסים הפרטניים של היחיד, בן הקבוצה.

שלוש התפיסות – דמוקרטיה ליברלית – אינדיבידואלית, דמוקרטיה רפובליקנית ודמוקרטיה רב-תרבותית – הן תפיסות המתייחסות כולן למדינות בהן מתקיים **משטר דמוקרטי**. מול תפיסות אלה קיימת גם **גישה השוללת את הרעיון הדמוקרטי**: **אי קבלה של השקפת העולם הדמוקרטית** פירושה שלילת הנחת היסוד בדבר ריבונות העם. גישותלא דמוקרטיות הן גישות שלפיהן **הריבון עומד מעל העם**, הציבור, והוא מקור הסמכות השלטונית במדינה. כאלה הן תפיסות דתיות [תיאוקרטיות] בהן האל הוא הריבון וכן תפיסות אוטוריטאריות / דיקטטוריות בהן הריבונות נתונה בידי שליט יחיד או קבוצה שלטת.